google/wiki40b huggingface dataset:
Josefine Visescene

Josefine Visescene er en kulturarena i Oslo for visekunst. Den ble etablert i 1995 av Jørn Simen Øverli, Kari Svendsen, Lars Klevstrand og Kirsti Kinsarvik. De tre første driver fremdeles virksomheten. Visescenen ligger i Josefine vertshus i Homansbyen, og har forestillinger på onsdager.
Da visescenen ble tildelt Prøysenprisen for 2016 sa juryen at « Styret har greid å etablere en scene hvor sangtekstene har gode kår, og de når et publikum som viser respekt for så vel tradisjon som nyskrevne verk. […] Gjennom 21 år på samme adresse i hovedstaden kan man i dag trygt si at Josefine er hovedscenen for viser i Norge. Siden år 2000 har scenen årlig bestilt nye verk fra så vel unge som eldre komponister og tekstforfattere, og er således med og utvikler sjangeren for nye tider.»
OpenNTPD

OpenNTPD er en daemon for Unix og Unix-liknende systemer som implementerer Network Time Protocol for å synkronisere den lokale klokken på en datamaskin med en fjerne NTP-tjenere. Den er også i stand til å fungere som en NTP-tjener for NTP-kompatible klienter.
OpenNTPD blir primært utviklet av Henning Brauer som en del av OpenBSD, men er også blitt tatt i bruk på Linux og andre systemer. Programmet er konstruert for å være sikkert, lett å konfigurere og nøyaktig nok for de fleste formål. Den portable versjonen blir utviklet av Brent Cook, og siste versjon er 5.9p1 fra 29. mars 2016.
Skolen for Grafisk Design

Skolen for Grafisk Design (SFGD) er en privat fagskole som utdanner grafiske formgivere for reklamebyråer, grafiske designstudioer, forlag, dags- og ukepresse og andre bedrifter som har behov for profesjonell, visuell utforming. Skolen er i dag en del av Westerdals Oslo School of Arts, Communication and Technology i Oslo.

Historikk

SFGD begynte som Skolen for Grafisk formgivning på Lille Ulefoss, et utdanningstilbud som ble godkjent av myndighetene 1. januar 1985. Skolen gav en to-årig yrkesutdanning på heltid innen visuell formgiving. Da skolen ble overtatt av Designskolen AS, skiftet den navn til Skolen for Grafisk Design og begynte også med kveldskurs i designfaglige delemner. Seinere ble skoletilbudet utvidet med et tredje utdypingsår med en diplomoppgave. I 2001 gikk SFGD sammen med Westerdals Reklameskole og Wolff Dekorasjon og Reklameskole og dannet Westerdals School of Communication.
Kjønnsdiskriminering

Kjønnsdiskriminering vil si å forskjellsbehandle folk på grunn av kjønn. Ordet brukes ofte synonymt med kvinnediskriminering. 
Kjønnsdiskriminering skyldes ofte stereotype oppfatninger, med utgangspunkt i tradisjonelle kjønnsroller og holdninger, om at personer av ett kjønn er bedre egnet eller til bestemte oppgaver, uten at det er objektive biologiske grunner for dette. Med bakgrunn i engelsk språkbruk omtales kjønnsdiskriminerende holdninger ofte som sexisme. I arbeidslivet dreier spørsmål om kjønnsdiskriminering seg ofte om hvorvidt kvinner diskrimineres i ansettelsesprosesser eller hvorvidt menn og kvinner får ulik lønn for samme type arbeid. 
Såkalt positiv kjønnsdiskriminering vil si å aktivt behandle personer av et kjønn bedre i en valgsituasjon. I enkelte tilfeller er konsekvensen av dette at personer av det andre kjønnet diskrimineres (negativt). 
FNs menneskerettighetserklæring fra 1948 inneholdt en bestemmelse om at alle, uansett kjønn, hadde krav på rettighetene nevnt i erklæringen. I Norge er kjønnsdiskriminering og kjønnstrakassering som er definert som urimelig eller usaklig, forbudt etter likestillingsloven.
Madeleinea

Utseende

Små blåvinger uten stjerter bak på bakvingene. Oversiden er forholdsvis matt blå med gråbrune ytterkanter. Undersiden er gulbrun med mørkere tverrbånd.

Levevis

Disse sommerfuglene lever i fjellområder, gjerne mellom 2500-3500 meter over havet. De holder gjerne til på steinete skråninger.

Utbredelse

Slekten er utbredt langs Andesfjellene, med flest arter i det sørlige Peru og Bolivia.
Kreishauptmannschaft Dresden

Etterfølgere

Den 23. juli 1952 ble den territoriale enheten Bezirk Dresden opprettet innenfor Den tyske demokratiske republikk. Den ble oppløst ved Tysklands gjenforening i 1990. Fra 1990 til 1991 eksisterte forvaltningsenheten Regierungsbezirk Dresden i fristaten Sachsen.
Den nåværende Direktionsbezirk Dresden, som ble opprettet den 1. august 2008 i forbindelse med kretsreformen i Sachsen i 2008, omfatter i grove trekk det samme geografiske området som Bezirk Dresden.
Splice

splice() er et systemkall i Linuxkjernen som flytter data mellom en fildeskriptor og en pipe uten at det berører brukerrommet, Det relaterte systemkall vmsplice() flytter eller kopierer data mellom en pipe og brukerrommet. Ideellt sett arbeider splice() og vmsplice() ved å bytte om sider og foretar ingen egentlig kopiering av data, noe som kan forbedre I/O-ytelsen. Ettersom lineære adresser ikke nødvendigvis korresponderer med kontinuerlige fysiske adresser, er dette ikke mulig i alle tilfeller og på alle maskinvarekombinasjoner.
Mount Schwerdtfeger

Mount Schwerdtfeger er et fjell i Antarktis. Det rager 2950 moh. og ligger i fjellryggen ved toppen av Renegarbreen, tre kilometer sør for Mount Kempe i Royal Society Range. Det ble navngitt av Advisory Committee on Antarctic Names (US-ACAN) i 1994 etter Werner Schwerdtfeger, en meteorolog fra University of Wisconsin i Madison en drivkraft i meteorologistudiet i Antarktis. Han spesialiserte seg på studiet av isbremvindene øst for Den antarktiske halvøya.
Under forvandlingens lov

Handling

Filmen er et sjalusidrama hvor Camillo og Francisca oppdager at deres ektefeller Julia og Arthur har et forhold til hverandre. De bedøver de utro ektefellene og låser dem inne i hvert sitt bur til de blir lei av hverandre, og ektefellene finner sammen igjen og blir lykkelige.
I filmens handling inngår et besøk på friluftsvarieté. Fire numre fra varieteen er inkorporert i filmen. Der opptrer operasanger Hans Hedemark, Bertha Ræstad danser cake-walk, Botten Soot danser en egyptisk dans og Hedvig Dietrichson danser "Dans av Chopin".

Om filmen

Filmen har blitt karakterisert som et erotisk melodrama. Den hadde Kristiania-premiere 4. desember 1911.
Filmen kan sees på filmarkivet.no. 
Peter Lykke-Seest hadde skrevet manuskriptet til filmen, men var oppført som manusforfatter under psevdonymet Søløvenskiold Pederssen.

Flere titler?

Professor Gunnar Iversen hevdet i en bokutgivelse i 1992 at Halfdan Nobel Roedes stumfilm I frihetens bur fra 1911 er identisk med Under forvandlingens lov.
I dyrehagen

Handling

Ifølge NRKs nettsted tar filmen for seg et tilfeldig møte mellom to menn i Central Park i New York City. Trampen Jerry møter konformisten Peter og den springende samtalen de kommer til å føre, røper mennenes desperate ensomhet. Scenen for den norske versjonen er lagt til Tøyenparken i Oslo.
Maya Island Air

Maya Island Air (også kjent som Maya Airways) er et flyselskap med hovedkontor på Belize City Municipal Airport i Belize City, Belize. Det driver vanlige ruteflyvninger til 11 destinasjoner i Belize og chartrerflyvninger til Mexico, Guatemala og Honduras. Hovedbasen ligger på Philip S. W. Goldson Internasjonal Airport.

Historie

Flyselskapet ble etablert og startet sin virksomhet i 1962 som Maya Airways. Det ble etablert som en etterfølger av det statseide British Honduras Airways, et datterselskap av BWIA som opphørte drift i 1961. I desember 1997 ble Maya Airways og Island Air slått sammen for å danne Maya Island Air. I november 2007 mistet alle flyselskaper fra Belize sin tillatelse til å lande i Guatemala på grunn av Guatemala ble oppgradert til kategori 1. Senere ble  Maya Island Air istand til å fly på Guatemala. Fra 8. juli 2009 til mai 2011 fløy det også til Belize City-Cancun.
Beg for Mercy

Beg for Mercy er et album av G-Unit som kom ut i 2003. På albumet medvirker Young Buck, 50 Cent, Lloyd Banks og Tony Yayo. Det var gruppas debutalbum. Tony Yayo kunne bare være med på to av sporene, da han ble satt i fengsel under opptakene på grunn av ulovlig våpenbesittelse. Han kom heller ikke med på gruppebildet på coveret, men sees på veggen bak de andre i gruppa.
Johan-Sebastian Christiansen

Internasjonal mester i sjakk

Christiansen ble IM etter sterke resultat i tre internasjonale turneringer. I Qatar Masters Open i november-desember 2014 tok han 4 poeng på 9 runder mot svært sterk motstand. I Reykjavik Open i mars 2015 tok han 6,5 poeng på 10 runder, et halvt poeng over IM-kravet. I Visma Chess Tournament i Växjö i Sverige i juni 2015 tok han 6 poeng på 9 runder. Han hadde dermed oppfylt kravet om IM-resultat i turneringer med til sammen minst 27 parti. Rating-kravet, kravet til egen rating over 2400 hadde han oppfylt allerede pr. 1. mai 2015. Han ble deretter utnevnt til IM av Verdenssjakkforbundet på FIDE-kongressen i Abu Dhabi 1-9. september 2015.

Stormester

Christiansen tok sitt tredje og avgjørende napp i stormestertittelen i en turnering i Göteborg som ble spilt i august 2018.
Kristoffer Sørli Jørgensen

Dødsfallet

Sørli Jørgensen ble drept og soldaten Kjetil Bragstad (da 20 år gammel) ble hardt såret da deres upansrede Toyota Landcruiser kjørte på en veisidebombe (en såkalt IED) nær basen til den norske stabiliseringsstyrken i Meymaneh. De var på vei til skytetrening i Maymaneh. Begge soldatene stammet fra Stange kommune.
Lyderhorn skole

Lyderhorn skole ligger like under et av Bergens sju fjell: Lyderhorn, i Kjøkkelvikveien 27 i Laksevåg bydel. Skolen ble bygget i 1970 som ungdomsskole. Arkitekt var Fr. Theodor Olsen.
I 1998 ble Lyderhorn skole slått sammen med Nybø skole til Kjøkkelvik skole. Etter sammenslåingen ble skolen en kombinert barne- og ungdomsskole.
Arkivet etter Lyderhorn skole oppbevares ved Bergen Byarkiv. Ettersom Lyderhorn skole og Nybø skole er slått sammen til Kjøkkelvik skole vil det også kunne finnes materiale i disse arkivene.
Claus kraftverk

Claus kraftverk er et gasskraftverk med kombinert gassdrift og biomassefyring i Nederland. Det har en installert produksjonskapasitet på 1278 MW fordelt på 2 turbiner. Anlegget ble ferdig i 1977. Brenselstypen er naturgass og biomasse.
De totale CO2-utslippene i 2008 var ca. 1 727 200 tonn, mens det samme årets kvote var 1,036 mill tonn.
Amandaprisen 1995

Amandaprisen 1995 var utdelingen av Amandaprisen i 1995. Både filmer fra 1994 og 1995 var nominerte.

Vinnere

Vinnere:
Grunnkretser i Bardu kommune

Grunnkretser i Bardu kommune er delområder og grunnkretser som seksjonerer Bardu kommune, Troms, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Merionoedopsis

Utseende

Middelsstore, avlange, mørke trebukker, gjerne med noe metallisk glans. Kroppen er relativt lite sklerotisert (myk). Dekkvingene spriker noe i den bakre delen men er ikke forkortede som hos mange andre Molorchini. Antennene er tynne og litt lengre enn kroppen. Pronotum er tønneformet, dekkvingene nesten parallellsidige, men sprikende ved sømmen. Bakbeina er ganske lange med klubbeformede lår.

Levevis

Larvene utvikler seg i død ved, gjerne tynne greiner. De voksne billene er aktive om dagen og besøker gjerne blomster for å ete pollen.

Utbredelse

Slekten er utbredt i Sør-Amerika.
French Open 2019

Deltagere

Casper Ruud spiller i herrenes singelturnering.
Psectrocera

Utseende

Middelsstore til nokså store, mer eller mindre mørkbrune trebukker med lange antenner. Slektene ser noe ulike ut. Slekten Psectrocera har to dusker av stive, mørke hår på hver antenne.

Utbredelse

Arten er vidt utbredt og kjent fra Borneo, Sumatra, Java og Ny-Guinea.
Udalguri (distrikt)

Demografi

Ved folketellingen i 2011 var det 832 769 innbyggere i distriktet, mot 758 746 i 2001. Den urbane befolkningen utgjør 4,51 % av befolkningen.
Barn i alderen 0 til 6 år utgjorde 13,12 % i 2011 mot 16,49 % i 2001. Antallet jenter i den alderen per tusen gutter er 965 i 2011 mot 974 i 2001.
TrophyManager

TM-Uken

Mandag er det økonomioppdatering, du mottar sponsorpenger og betaler lønninger. Og spiller cupkamp, hvis du fortsatt er med.
Tirsdager mottar dine spillere den ukentlige treningsoppdateringen.
Onsdag spiller du seriekamp.
Torsdag spiller cupkamp, hvis du fortsatt er med.
Fredag er det seriekamper igjen.
Lørdag spilles det landskamper. Man kan også trekke opp ungdommer til A-laget.
Søndag er det nok en seriekamp

TM's turneringsform

Mesterskapet avgjøres mellom 18 lag, der de spiller to kamper mot hverandre. Laget som ligger i høyest plassering ved sesongslutt hold vinner gullmedalje/pokal, mens nr. to og tre får sølv og bronsemedaljer.
De fire dårligste plasserte lag rykker ned, men flere ganger beholder alle lag plassene fordi andre lag i serien er utestengte pga juks, eller at de spiller i for lave divisjoner. Sisteplassene i 4. divisjon ender ikke i 5. i Norge feks, men det er fordi det er for få ligaer. I Danmark eller England er det divisjoner helt ned til 9.
Dessuten kvalifiserer nummer en, to og tre i landet beste serie(1div) til UETA Champions League, mens nummer fire og fem, samt cup-vinneren kvalifiserer seg til UETA gruppen.
1919 Eternal

Bakgrunn

Fem sanger fra dette albumet ble opprinnelig skrevet av Zakk til Ozzy Osbournes album Down to Earth. Ozzy avviste sangene fordi de var for mye preg av Black Label, så Zakk beenyttet de til dette albumet. Sangene var «Bleed For M»e, «Life/Birth/Blood/Doom», «Demise Of Sanity», en alternativ pianoversjon av «Bridge to Cross» og en demo som antagelig heter «I'll Find The Way». De to sistnevnte ble aldri utgitt. På de originale demolåtene spiller trommeslager Christian Werr, en venn av Zakk, som tilfeldigvis var på rett sted til rett tid for å spille inn sporene. Senere, da Zakk skulle spille inn 1919 Eternal, ble Christians trommespor brukt på «Bleed For Me», «Life, Birth, Blood, Doom», og «Demise Of Sanity», noe som er grunnen til at Craig Nunenmacher ikke krediteres på disse sangene.
Den opprinnelige tittelen på albumet var Deathcore WarMachine Eternal. Zakk besluttet å endre det på grunn av hendelsene den 11. september. Albumets omslag er basert på en nazistisk propagandaplakat brukt til å rekruttere nederlendere til Schutzstaffel (SS).
Eggenstua

Eggenstua er ei norsk bondestue fra 1697. I dag  står den på Vingelen kirke- og skolemuseum i Tolga i nordre Østerdalen i Hedmark fylke. 
Opphavlig stod stua på gården Oppigard Røe like ved museet, senere ble den nytta av folk som ikke hadde noe hjem. I 1943 ble stua kjøpt av lyrikeren Eystein Eggen (1886-1973), flyttet og satt opp igjen på skoggrunn. Eggen bodde da i Ålen.De første som bodde på den nye plassen var sønnen Egil med kone og barnebarnet forfatteren Eystein Eggen. Senere flyttet Eggen eldre sjøl inn. Der i stua skrev han blant annet bygdebøkene for Bardu i Troms og Tylldal og Tolga i Hedmark. Etter Eggens bortgang ble den benyttet av to nye generasjoner lyrikere: sønnen Arnljot Eggen og sønnesønnen Jo Eggen,  for så å bli innkjøpt av museet, som arrangerer lyrikkaftener og visekvelder i stua.
König Ludwig Lauf

König Ludwig Lauf er et turrenn på ski som arrangeres hvert år i Oberammergau i Bayern i Tyskland. I 2012 ble rennet arrangert for 40. gang og ble for første gang avholdt i 1968. Rennet inngår i rennprogrammet til både FIS Marathon Cup og inngikk til 2015 i Ski Classics. Rennet er i klassisk teknikk.
Rennets navn er inspirert av Ludwig II av Bayern, som var konge av Bayern fra 1864 til sin død i 1886.
Manduca occulta

Utseende

En stor (vingespenn 105 – 120 mm), gråbrun svermer. Bakkroppen har en bred, grå midtstripe, sidene er svarte med store, gule flekker. Forvingen er gråbrun med flere bølgete tverrlinjer og en lite, hvit flekk nær midten. Bakvingen er svartgrå med to lyse tverrbånd. Larven er grønn eller brun, knudrete på de to fremste kroppsleddene, glatt lenger bak, med svarte og hvite skråstriper på sidene. Hornet på bakkroppen er stort og piggete. Puppen har en lang, buet, frittliggende sugesnabel-slire.

Levevis

Larvene lever på ulike planter i søtvierfamilien (Solanaceae).

Utbredelse

Denne svermeren finnes mellom Arizona i nord og Panama i sør.
Gonade

En gonade er en kjertel som danner kjønnsceller, uavhengig om det dannes eggceller, sædceller eller begge typer. Hos mennesker og andre firbeinte virveldyr kalles gonader vanligvis eggstokk eller testikkel, avhengig av om de lager henholdsvis egg- eller sædceller. Hos mange invertebrater finnes begge typer gonader i samme dyr, eller gonadene kan produsere begge typer kjønnsceller fra den samme kjertelen, enten sekvensielt eller parallelt. Hos virveldyr utgjør gonadene en relativt beskjeden del av kroppmassen, mens de hos enkelte invertebrater, særlig marine dyr som formerer seg ved å gyte fritt i vannmassene, kan de utgjøre en betydelig andel eller endog majoriteten av vekten av dyret.
Gonader dannes hos de fleste dyr i forbindelse med ekskresjonssystemet, og munner ofte ut sammen med endetarmsåpningen, og danner da en kloakk. Hos både leddormer og leddyr har gonadene egne åpninger som kalles gonoporer. Ofte vil gonader være knyttet til Sædgjemmere som oppbevarer spermier før eller etter paring.
Belugakaviar

Belugakaviar er kaviar av rogn fra belugastør. Den finnes hovedsakelig i Det kaspiske hav, verdens største saltvannsinnsjø, som grenser til Iran og SUS-landene Aserbajdsjan, Kasakhstan, Russland og Turkmenistan. Den kan også finnes i bekkenet Svartehavet og tidvis i Adriaterhavet. Belugakaviar er verdens dyreste kaviar, med markedspriser fra 7 000 til 10 000 dollar pr. kg.
Henningsvær

Historie

Henningsvær ble i hovedsak befolket i løpet av 1700-tallet. Stedet må også ha vært betydningsfull i tidligere tider; en av Norges eldste ski er funnet i ei myr ved Henningsvær. Den er C-14-datert til å være om lag 2000 år gammel. Etter flere forskjellige væreiere kjøpte Henrik Drejer Henningsvær for 6 000 speciedaler i 1842. Under hans ledelse befestet stedet sin posisjon som Lofotens viktigste fiskevær med sykestue, fiskerilege, kapell og fyr. Drejer hadde ingen arvinger, og etter hans død i 1882 ble Henningsvær kjøpt av Nordlands Amtskommune for å hindre at stedet kom på utenlandske hender. I 1922 fikk Henningsvær elektrisitetsforsyning, og noen år senere, ferskvannsforsyning fra fastlandet.
4. mars 1941 angrep allierte styrker Lofoten i det som senere er blitt kalt Lofotraidet. Også Henningsvær var mål under aksjonen, og trandamperiet på «Engelskmannsbrygga» ble sprengt før soldatene returnerte til Storbritannia. Flere unge menn fra Henningsvær slo følge med angrepsstyrkene tilbake for å melde seg til krigstjeneste. Etter raidet gjennomførte den tyske okkupasjonsmakten arrestasjoner og straffeaksjoner i hele Lofoten. Pårørende til de som hadde reist til Storbritannia, ble arrestert og sendt til Grini fangeleir.
Etter krigen fulgte flere år med rekordartet fiske, og Henningsvær hadde på 1950-tallet omkring 1000 fastboende. Så kom nedgang i fangstene, noe som etterhvert førte til endringer i fiskeriforvaltningen. Resultatet var at færre og større båter sto for fiskeriet, og befolkningstallet i Henningsvær sank som en følge av dette helt til 1990-tallet da det stabiliserte seg på dagens nivå.

Kommunikasjon

Fiskeværet er bygd opp på holmer og skjær med moloer, valer og utfyllinger, og er omkranset av hav på alle kanter. I 1934 ble moloen mellom de to hovedøyene Heimøya og Hellandsøya ferdigstilt, noe som ga havnen ly for uvær fra sørvest. Før 1960 var eneste forbindelse med omverdenen en båtrute til Kabelvåg og Svolvær. I 1960 ble riksvei 816 til Festvåg åpnet, og i 1963 ble det opprettet fergesamband mellom Festvåg og Henningsvær. I 1983 åpnet Henningsværbruene, og ga Henningsvær fergefri forbindelse med resten av Lofoten (som i 2007 fikk fastlandsforbindelsen Lofast).

Næringsliv

Hovednæringsvei er fiskeri, og tørrfisk er Henningsværs hovedeksportartikkel. Et av verdens rikeste fiskefelt ligger like sør for fiskeværet og gjør stedet til et av Lofotens mest typiske fiskevær. Like etter krigen kunne det være over ti tusen fiskere her under Lofotfisket.
I sommermånedene er også reiseliv en viktig næring, og Henningsvær har flere overnattings- og serveringssteder.
Verdenscupen i friidrett

Premiering

Vinnerlaget får et trofé lagd av platina, The Platinum Trophy. Dette trofeet har en verdi på over 3 millioner kroner. Deltakerne på vinnerlaget mottar opså medaljer lagd av platina, der bare metallet har en egenverdi på over 15.000 kroner.
I tillegg er det 2 millioner dollar i pengepremier, der vinnerlaget får 450.000, laget på andreplass 400.000, tredjeplass 350.000, osv.
Palatka (geocaching)

Palatka er en type geocache-beholder.
Navnet er tatt fra den amerikanske byen Palatka i Florida hvor de først ble tatt i bruk. Palatkaen er en flat «pakke» laget av en lynlåspose tapet med gaffateip og som oftest med monterte magneter for montering på metall, som rekkverk, transformatorer, koblingsbokser, takrenner osv. Disse brukes endel i urbane miljøer hvor det ikke er plass til å gjemme tradisjonelle cacher, samt langs veier på skilt, bro-rekkverk, autovern og andre gjenstander av metall langs veiene.
Man kan lage palatka i forskjellige størrelser, men ofte er de små og inneholder kun loggbok og en liten blyant.
Kongens utsikt

Kongens utsikt er et utfartssted i Hole kommune på Ringerike.
Det ligger vest for Kleivstua på et fjellplatå ca. 400 meter over Tyrifjorden/Steinsfjorden. Stedet er kjent for sin utsikt over store deler av Hole og Ringerike. Det har fått sitt navn etter kong Karl Johan som besøkte stedet i 1832.
Plattformen her ble bygd i tre noen år etter, men ble revet og bygd opp igjen i stein – med rekkverk og benker – i 1880.
Cricket (sjokolade)

Cricket er en sjokolade fra Freia som ble produsert på 1980-tallet. Den besto av melkesjokolade med sprøristet ris. Sjokoladen produseres ikke lenger idag.
Ctenophilaspis

Utseende

En middelsstor, oval, blank, brunlig (i alle fall på døde eksemplarer) skjoldbille. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen oval. Pronotum er rundet, dekkvingenes "skuldre" knapt framskytende. Kantene av pronotum og dekkvingene danner en nesten kontinuerlig kurve.  Oversiden er ganske fint punktert.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen.

Utbredelse

Arten er bare kjent fra Brasil (Rio Grande do Sul).
Individuelle olympiske utøvere under OL

Sommer-OL 1992

Under Sommer-OL 1992 i Barcelona deltok 58 utøvere fra de tidligere Jugoslav-republikkene Serbia og Montenegro samt Makedonia som Uavhengige olympiske deltakere (Independent Olympic Participants) med landskoden IOP.

Sommer-OL 2000

Under Sommer-OL 2000 i Sydney deltok fire utøvere fra Øst-Timor som Individuelle olympiske utøvere (Individual Olympic Athletes) med landskoden IOA.

Sommer-OL 2012

Under Sommer-OL 2012 i London deltok fire utøvere, tre fra Curaçao (som tidligere var en del av De nederlandske Antiller), og en fra Sør-Sudan som Uavhengige olympiske utøvere (Independent Olympic Athletes) med landskoden IOA.

Vinter-OL 2014

Under Vinter-OL 2014 i Sotsji var tre utøvere fra India påmeldt som Uavhengige olympiske utøvere (Independent Olympic Participants) med landskoden IOP.  India var før OL i 2014 suspendert fra IOK på grunn av at landets myndigheter blandet seg inn i Indias olympiske komités autonomi i desember 2012. IOK opphevde suspensjonen under lekenes gang 11. februar 2014. Dermed ble akeren Shiva Keshavans deltakelse registrert av IOK under Individuelle olympiske utøvere (IOP), mens de to andre deltakerne ble registrert som deltakere for India med nasjonens landskode IND.

Sommer-OL 2016

Under Sommer-OL 2016 i Rio de Janeiro deltok ni utøvere, alle fra Kuwait, som Uavhengige olympiske utøvere (Independent Olympic Athletes) med landskoden IOA. Kuwait er utestengt fra Den internasjonale olympiske komité (IOK) fordi det er vedtatt nasjonale lover som IOK mener gjør at nasjonale myndigheter kan blande seg inn i idretten.